Kære DSB,
Danmarks eneste offentlige transportmulighed for stakkels pendlere og uanede passagerer, der forventningsfuldt og åbenbart naivt regner med jeres services (et stærkt ord når det stort set aldrig er tilfældet). 
Som pendler tager jeg dagligt jeres tog - en noget blandet affære, da forbindelsen mellem Vejle og København mere eller mindre altid(!) er forsinket. Afgang 6:56 står der på skærmen - siden sommerkøreplanen sluttede tilbage i august, har toget kun TO gange kørt 6:57. Det er simpelthen for slapt! Nogle af os skal faktisk passe et arbejde, hvor det at komme til tiden er ret almindeligt og noget, der forventes af os. Men den slags kan I vel ikke rigtig forholde jer til. Jeg betaler hver måned for mit - i øvrigt dyre - pendlerkort. Jeg prøver at bidrage til alle politiske holdninger om, at vi skal satse på offentlig transport og belaste det danske vejnet mindre. Men det er efterhånden svært at blive ved med at finde entusiasmen til at "støtte op om" de danske statsbaner. Hver morgen starter ud med stres og sure miner for en masse passagerer og mig. Hvorfor skal det være så umulig en opgave at køre til tiden??!? Det burde sgu da ikke være så stort et problem. I så fald kan I ho overveje at ændre køreplanen, så den rent faktisk passer. 

I dag havde jeg så fornøjelsen af at være weekend-passager på jeres rute mellem Vejle og Randers. Igen i dag fik jeg business as usual-behandlingen af DSB. For flere uger siden købte jeg 2 billetter til Randers (INKLUSIV pladsbilletter). Da vi mødte op på stationen i Vejle var der rent kaos, da fem ud af ni afgange var forsinkede og en anden var aflyst. Flere af togene mod København og Esbjerg var mere end en time forsinket. Vores tog mod Randers var kun fem minutter forsinket - og vi blev faktisk helt lettede over, at dette tog ikke også var håbløst forsinket. Fordi ser I, kære DSB, - nogle af jeres passagerer har faktisk planer. Noget de skal. En fødselsdag, en begravelse eller et arbejde at passe. Alle situationer er ting, som man ikke kommer for sent til. Men med skæbnen i DSBs klør bør man måske tage afsted et par timer tidligere end planlagt, så der er lidt at give af i den anden ende - selvom det nu ikke burde være nødvendigt. Pinligt DSB!!!! Nå, men nu til "højdepunktet" i dagens historie fra et overfyldt DSB-tog mod Randers. 
Med fem minutters forsinkelse ud af Vejle finder vi derop ud af, at vi pludselig skal skifte tog i Århus, da man i dagens anledning har valgt at frakoble to vogne for at sende dem til eftersyn. Hvilken sublim timing! Der er alligevel ikke ret mange, der bruger jeres "services" om lørdagen.....nå nej...det er der faktisk . Og så er det oven i købet første dag i mange menneskers efterårsferie, hvilket jo heller ikke giver flere passagerer...vent...NÅ NEJ! Der er vanvittigt mange mennesker med toget. Surprise! Toget til Århus er nu mere end en halv time forsinket - det betyder, at vi og mange andre nu misser toget mod Aalborg (for os Randers) og skal vente i Århus på et andet. Mit gæt er, at det nok OGSÅ bliver en klemt tur med for mange mennesker. Det er simpelthen for ringe! Hvad er meningen??!??? Vi kommer for sent til vores aftale - jeg gætter på, at vi nok ikke er de eneste. Vores billetter og pladsbilletter er spildt, da vi havde plads i de vogne, der spontant skulle til tjek på værkstedet. Tak for det. Jeg er gravid og havde bevidst bestilt pladsbilletter for ikke at skulle stå op i 1,5 time. Hvilket spild. Hvem skal man klage til? Hvem er ikke ligeglad? Jeg har prøvet at skrive til jer på mail og på jeres Facebook-side. Svar får man ikke nogle af stederne. - og jeg kan afsløre, at der på Facebook også er mange andre, der savner en tilbagemelding fra jer. Hvad skal man gøre for at få respons? Man kan ikke en gang pitche denne og de mange andre historier til medierne. Hvorfor ikke?? Fordi det ikke er en nyhed. Det er forventeligt, at det "bare er sådan, det er". Nyhedsværdien er ikke høj - folk har hørt denne efterhånden trætte historie en million gange før. Så spørgsmålet er: hvad kan man som daglig bruger af DSB gøre? Købe en bil?! Jeg ved ikke, hvad jeg skal gøre, hvem jeg skal tage fat i. I dag nåede min mand og jeg ikke at komme frem til en fødselsdag. Ofte kommer jeg for sent på arbejde. Kompensation er der ikke noget af. 
Stram op DSB. Det er pinligt og utroværdigt! 
Rigtig god weekend til jer - og tænk lige på, hvor mange der ikke får en god weekend pga. jer og diverse problemer med skinner, tekniske fejl og signalfejl (hvad end det så betyder). 
Med venlig hilsen Kimie